정조 21년
丁巳四月初一日卯時上御熙政堂輪對官入侍時右副承旨申耆假注書李弘謙記事官金景煥記注官金良倜社稷署令柳詢尹光濩尙衣僉正南溟學直長李彭老軍器寺正柳和源主簿洪達三工曹佐郞趙鎭球以次進伏訖上曰輪對官以次進對可也詢進前耆曰奏職姓名詢奏職姓名耆曰奏所懷詢曰無所懷矣命退光濩進前耆曰奏職姓名光濩奏職姓名上曰圖式今幾爲之乎光濩曰宗廟圖式成出後當爲次第擧行矣命退溟學進前耆曰奏職姓名溟學奏職姓名上曰咸鏡道功令生經工生爾有知之者否溟學曰或有相知之人矣上曰向者見抄於經工生李元培一鄕皆以經明行修稱之否溟學曰臣未見其人而一道皆推詡矣命退彭老進前耆曰奏職姓名彭老奏職姓名上曰爾誰之族也彭老曰前承旨李尙度之族矣耆曰奏所懷彭老曰無所懷矣耆曰奏遺在彭老奏遺在命退和源進前耆曰奏職姓名和源奏職姓名耆曰奏所懷和源曰無所懷矣耆曰奏遺在和源奏遺在耆曰奏履歷和源曰曾經南行宣傳官訓鍊主簿都摠都事經歷訓鍊副正神光僉使待罪本職矣命退達三進前耆曰奏職姓名達三奏職姓名耆曰奏所懷達三曰無所懷矣上曰爾曾是善講者乎達三曰昨年四月武臣講純通伏承陞敍之命矣命退鎭球進前耆曰奏職姓名鎭球奏職姓名耆曰奏所懷鎭球曰無所懷矣命退上曰大臣如已入來與備堂同爲入侍可也景煥承命出傳與左議政蔡濟恭右議政李秉模左參贊鄭民始上護軍金文淳金持默行禮曹判書閔鍾顯刑曹判書李得臣兵曹判書權吏曹判書李秉鼎行大護軍李敬懋戶曹判書李時秀行大護軍沈煥之行護軍徐有大李漢豐徐龍輔李益運行副護軍南公轍執義尹悌東獻納尹益烈校理金履喬修撰李貞運以次進伏濟恭曰近日朝寒甚緊聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮開講當在是月而姑未卜日臣民顒望之心甚切矣上曰待師傅上來可以擇吉矣仍敎鍾顯曰偕來承旨何當下送乎鍾顯曰臣見宋欽書私書則師傅所愼尙未夬可上來之時當費十餘日入城後又數日調息然後可以登筵偕來承旨預卽下送似好矣上曰唯上曰近者鼎席不備廟謨多滯得卿重卜誠極喜幸而巽牘之至於三徹過矣秉模曰責勉之敎前後諄複雖古之名碩難以稱塞況如臣千不似萬不近之姿何能謬膺於重寄乎苟有一分堪當之望則豈或如是瀆擾而臣之本不合於此任已是聖明之所洞燭故冀免之疏不得不屢徹矣臣竊伏見日前傳敎下者以賢士大夫之未易見致勤臨朝發歎以臣愚見不無憾於天地之大夫人才雖曰不古可以求則得之在漢唐時不可求三代以上之人在漢唐以下世不可求漢唐以前之人求之當世拔其尤者而用之則卽是當世之賢士也以聖上陶勻作成之化若求之當世則亦豈無賢士大夫而反以如臣之不似置之三事之列豈不貽羞於今世之賢士乎上曰向日書啓今筵所奏皆過矣設如卿言欲拔其尤於今世則當先拔卿更何他求乎如故右相何處得來之諭已悉於向批而左相亦於向筵稱故右相曰未易得之人云爾者果是矣予於日前抄啓試取時以曹參事爲書題者亦有寓意者存顧今一遵何約束者非卿而誰卿旣重入中書每事卿其擔着以副予期勉之意好矣秉模曰如故右相果難得之而苟心誠求之則亦豈無其人乎求於朝廷而不得則當求諸野此國君所以進賢如不及之意也蓋爲治之道不在他而在宰相之得其人宰相旣得其人然後百度惟貞惟今急先之務莫如輔相之擇而以如臣者責以輔相臣誠恐職此而百事懈弛也上曰予果擇相故所以毗卿此實出於衆望之所推也大抵我國有異於之魯之齊之世而人才需用之路不出於一國之中故在列聖朝培養之時猶不無才難之歎先正宋時烈以初未筮仕人擬入於守令之望許穆以曾經僉樞之人擬於憲長之望此皆格外之事也在今之世此事非所可論近年以來諸道有宣召之人兩南又有南臺之人予意固有在矣大抵用人之道近益狹窄其所恢拓之方惟在卿等矯救之如何而但古今異宜亦當用時措之策矣故右相爲其範世陶俗嘗於鄕約一事誠有苦心故今方刊行鄕禮編而此亦難期其實效夫有關睢麟趾之德然後化可以入人者深今但以略干條件頒之朝廷行之鄕黨而移風易俗豈其易乎凡今用人之規亦然草野巖穴雖有眞箇可用之士何能猝地得來代卿之任乎卿其隨事殫竭以世道朝象爲已任期臻敦厚之治好矣濟恭曰古來良弼皆稱傅說而傅說一而已其於卜相之時必得傅說雖不可期試之大小磨以歲月則自可得傅說者流矣上曰顧今彌綸之策不必他求專倚於卿等須知此意可也秉模曰如臣駑劣實不能堪當矣上曰次對爲之濟恭曰此平安兵使任嵂狀啓也枚擧義州府尹沈晉賢牒報以爲鳳城將馳通因上年江水漲發官兵被患將於六七八三個月雨水連綿之時將中江作台官兵暫移於虎爾山處但貴國朔望筵宴之儀若有往來拕累彼此無益星飛見覆如果兩有裨益不費周章因行移覆前來以備轉報準行云前所居接之地平衍近水致有昨秋墊沒之患則移住於高處實是人情之固然其在交隣之道不當以些少之弊有所持難而事係邊情不敢擅便請令廟堂稟旨分付矣低處被渰欲移高處人情固應然也無論高處低處皆屬彼地而況其移住不過欲借三箇月則其在交隣之義何可計較些少利害而不爲肯許乎依馳通許施之意分付灣尹似好矣上曰依爲之出擧條濟恭曰今番使行齎來禮部咨文中有賜物及方物移準上諭使臣宴賞等事此則以前頭使行奉表稱謝之意措辭撰出回咨又有使行與請曆齎咨官趁期早送事此則以承領之意撰出回咨正書安寶後定禁軍騎撥下送于灣府使之傳給鳳城以爲一體轉致北京之地何如上曰依爲之出擧條上曰咨文予未及詳覽每趁歲末入去而今番則何爲早送云耶秉模曰爲趁臘月二十日入來之意矣上曰預先入去之期承文提調詳問可也濟恭曰卽見平安監司朴宗甲報備局辭緣則枚擧宣川府使趙𡹘牒呈以爲辛丑冬東林城餉穀以糴多爲弊之意兵營論報本司移劃餉耗時城需穀時在折米三千五百餘石可出耗三百五十餘石故足爲本城支放修補之資矣伊後用蓄不節漸漸割本以至無餘目今城堞修補猶屬餘事將卒支放亦且無術該城事勢實係時急而區劃無路則不可不還給城餉耗故屢次關飭而該兵使任嵂以爲本營支放給代之前不可還給云其在相濟之義有難盡奪城餉耗五百四十石內除出三百石以給東林城爲支放修補之資其餘二百四十石姑使兵營依前取用以爲支放之需而其不足之數令該兵使從長措處竝與二百四十石取用之數而料理其可代之資限以幾年如至於不待此穀亦可支放之境則以其二百四十石全數還屬爲辭矣城餉耗移屬兵營今旣屢年則兵使之爲慮支放難繼給代之前不欲出給無足爲怪城餉漸縮之時該府使之爲慮修補無策必欲還推兵營所屬耗穀亦無足爲怪而以臣之見道臣旣有所分排兵營則不至全失本邑則優有補益營邑不當更有所爭多爭少以損體貌此後則無敢以此更爲煩報依巡營分排永久遵行之意分付何如上曰依爲之出擧條濟恭曰卽接平安監司朴宗甲報備局辭緣則枚擧孟山縣監金基豐寧遠郡守徐有升昌城府使李潤章楚山府使朴孝晉牒報以爲孟山則還穀元留僅爲九百餘石應分爲九千八百四十石而當受之民不過八百零戶舊還所捧及田稅加增者折米爲千數百石該縣盡分條折米一千五十石以他邑全留條相換盡分條折米三千九百石以他邑半分條相換寧遠則還戶日縮元穀歲增應留爲六千三百三十石而應分一萬四千六百七十石無路分排於實還戶一千九百餘戶該郡盡分條折米一千石以他邑半分條相換昌城則實還戶爲三千二百五十餘戶而應分爲四萬五百二十餘石而應留只爲二千三百餘石該府盡分條折米四千石以他邑半留條相換楚山則實還戶爲二千六百六十戶而應分條爲四萬二千九百五十石應留條爲一萬五千四百餘石內火田白徵稅取耗充報條爲七千石該府留庫中加分條七千石內三千石移劃他邑則庶可爲漸次裒益之道爲辭而竝爲修成冊報來矣四邑之還戶少而還穀則多民不支堪之狀極爲矜悶依成冊所報盡分半留條互相換易之意分付道臣使之着意擧行無致除此弊而又生彼弊則庶可救得切苦之民弊以此各別申飭恐不可已矣上曰依爲之出擧條濟恭曰卽見慶尙前監司李泰永所啓則以爲左兵營所管華山城築城米卽年前經紀移營於華山城而請得者也移營之議旣已中止而此穀則耗上加耗見在者猶爲五千餘石矣蔚山新寧等邑原糴甚多而又添此穀公無所賴民受其弊待秋盡數區處以補公用永救民瘼爲辭而批旨內有令廟堂草記稟處之命矣所謂築城米卽準備華山移營之用而移營則停止穀物則漸敷以致傍近邑莫大之民弊此甚可悶山城旣有餉穀則築城米之有無無甚關係待秋盡數區處以除民弊實合事宜以此分付道臣區處後待狀聞來到知其數爻然後以補某處公用之意更爲稟處何如上曰依爲之出擧條濟恭曰向見前嶺伯李泰永擧條則聞慶穀之移送於鳥嶺山城云者驟聞亦似便好而更究其實則語甚糢糊臣不敢指一稟處矣上曰其擧條文義頗不瞭然且其時筵說亦當張皇故使前嶺伯構草以送堂后矣及其登覽亦不分明矣伊時廟堂何以行會乎公轍曰未及稟處故不爲行會矣上曰前嶺伯許更爲詳問可也上曰仁政必自經界始壬子水災後嶺南民結白徵之弊豈不可矜乎此予所以夙夜憂慮不能暫弛者也聞前嶺伯言新起田畓減等後民亦願耕云此未知如何而大抵沿江一帶被災處一望無際云聞甚悶然矣濟恭曰此乃洛東江水道變改之致矣爲道臣者仰體軫念之盛意似當有料量矣濟恭曰卽見司譯都提調金履素所啓批旨內初非移咨防塞之事也其許其靳亦不必更費往復揆以國體與事面十分正大自來行銀蔘通同充包事令廟堂一依初下酌定斤數成給事目後草記事命下矣原初以蔘爲包蔘貴之故包以銀充到今銀路極貴則復以國中所種之蔘使之充包其名旣正其事兩便群議僉同之後不必更有所持疑至如酌定斤數詢及譯院解事諸員則皆以爲百斤則似少二百斤則似多折衷爲一百五十斤似爲適中云依此施行無妨且蔘價定給無至太重然後庶可無弊亦足有補云矣使有司堂上撰成節目後更爲稟處之地何如上曰依爲之出擧條濟恭曰蔘包則名正事便故聖敎之下臣亦贊成而至於回包臣意則以爲決難行之國體之苟簡邊禁之蕩然灣民之稱冤奸弊之滋長不可以一二論譯院之人亦有以回包之不可行爲言者渠輩之見有所參差亦可以知矣更爲博詢而處之何如上曰右相之意何如秉模曰此事欲專爲充包則邊法無所施欲申嚴邊法則此包之意自來如此何必更立回包之名乎頃於譯院都提擧之往復以此意爲答矣上曰有司堂上亦陳所見可也民始曰向者司譯都提調使首譯來問回包便否故臣以此事以事面則不察入去之包數只計出來之物貨則邊禁蕩然有損國體以利害則徒長商賈之奸弊未見譯官之利益於公於私俱爲不可爲言矣時秀曰燕市物貨之出來我國銀貨之入送俱有定數法意甚重若欲回包則法無所施恐不可遽議矣公轍曰此事在國體多有不便者邊門法禁因此而亦不無蕩然之慮恐難以一時譯官輩情願有所輕許矣上曰依僉議置之可也出擧條上曰此事大係國體書狀官之臺職兼帶卽爲搜檢八包而入去時則任其多少全不照管及夫還渡江之後始檢回包則安在其兼帶之意乎秉鼎曰今初九日親臨大享時奠幣瓚爵官例以本曹參議塡差禮儀使預差例以禮曹參判塡差而本曹參議李城輔在外禮曹參判權裕有實故敢此仰達矣上曰禮曹參判吏曹參議竝許遞今日政以在京無故人差出待下批牌招可也出擧條上曰堂上執禮當以誰塡差乎秉鼎曰將以金祖淳爲之矣上曰金祖淳有實病不可爲之矣享禮擧行專係於堂上執禮以入侍承旨申耆塡差可也上曰左承旨右承旨左副承旨許遞與未差之代前望單子入之待下批牌招出榻敎上曰亞獻官誰當爲之濟恭曰臣當爲之矣上曰卿之筋力能無不逮之慮否濟恭曰臣旣不大段委頓則廟享親祼時豈敢不周旋於駿奔之列乎上曰卿八十之年能行獻官之事可謂吉祥善兆矣念昔先朝乙酉四月親行夏享大祭此實出於奉先之聖孝而倚歟康寧之福至今仰想矣濟恭曰今番牙山漕船之臭載實不成說道里絶遠之嶺湖稅船皆閱險利涉而此不過二日程如是致敗甚至被渰多爲七名云誠爲驚駭矣上曰此亦國綱之攸關何以則可以變通此弊乎民始曰此必是船楫不善造之致矣上曰地方官誰乎民始曰是南陽之界而或云華城之境矣上曰右相亦有所奏乎秉模曰明義一部卽我東之春秋而前後闡揚之方亦且至矣盡矣亂逆之源流懲討之本末瞭如指掌布在耳目雖愚夫愚婦之微庶幾言下卽解覺斯不迷而歲月浸遠隄防漸壞一種覬覦之徒暗售譸張之計以爲此間可投此隙可抵跳踉躑躅將至莫可遏之境昨冬處分亶出於生道殺人之深憂遠圖凡在血氣之倫孰不思感激悚動偕底大道而李明淵之疏闖然又出一篇旨意無非詭祕而隱然以闡明義理全保世臣之苦心至意而歸之一時過擧中出來其爲隱憂深慮不啻有倍於臨門處分前跳踉躑躅之時也臣於其時隨諸大臣聯箚竟未蒙允臣之所憂非爲一明淵竊恐以明淵爲口實煽倡狂惑者皆自托以明淵實無可罪故聖明不加之罪云爾則腫毒之旣潰旋膿原燎之乍撲還熾其勢則然曷若防之於未甚膿未甚熾以卒生道殺人之盛德大惠乎伏願深軫聖慮亟降處分凡於闡發義理之道講之又講明之又明前後絲綸與筵席辭敎之屬於講明義理處特命續編一書永作我國家億萬年洪璧大訓則如臣駑劣亦可以對揚休烈作爲藉手之地竝願留意焉上曰不允李明淵事尙不出場極可悶也豈可置之非人非鬼之間乎特以鬧端之未定姑且忍之從近當有區處使渠得以措躬矣出擧條秉模曰伏承聖敎臣不勝憂慨之至渠之所犯實合罔赦伏望亟賜處分焉上曰予豈於李明淵有所顧藉而然耶自有所見於其間故以尙未出場爲悶矣明淵之疏以其上段觀之謂之斥成鄭則可也謂之扶之則不可旣曰斥之而以此成罪豈十分穩當乎此與柳星漢事略相似今若罪之則渠必曰渠心本不如此然而罪之決非平允之道予所以靳持者此也至如鄭好仁則自來好人而旣有年位又有地處予所顧念豈明淵之比而有所干犯當斷卽斷今於一明淵予何必一向相持乎大抵自古國家皆有宗戚而宗親則擯斥之徒視同奇貨釀成變怪至於戚里則與國同休戚之故無此患矣今之戚里反若古之宗親此所以成德雨鄭好仁相繼而出也予爲是惕然而思凜然而懼不得已而有昨冬臨門之擧而兼欲使近來耳目咸知逆獄之外尙有帳前親問之例也亦嘗以此仰告于慈宮曰若無此輩可以全保外戚惟予此心可貫金石苟有一毫關係於所執處則寧或有撓改之理乎李明淵之爲人自來狂妄旣不嚴於防範又欲淸濁無失且其文體好爲別格昨春疏中所云前阻金湯傍無玉笋等語亦其伎倆卿之所請如其可從則初何必靳兪乎若其除職必不行公如不行公又當禁推禁推之後渠當納供以爲自明之階矣濟恭曰右相所言卽或竄或配之請也豈爲禁推納供而有此奏乎秉模曰殿下以李明淵歸之狂妄之科置之陽明之界臣恐此非至當之聖敎也李明淵疏語極其陰險詭祕不可以狂妄論之矣臣等於昨冬處分之時傳敎之外伏聞縷縷辭敎則若曰名以大義而人旣斥之則只當言下遜謝而已必欲角勝而有若樹立者此所以爲罪也如是諄諄之敎可泣豚魚可感木石故臣與僚相相謂曰今此聖敎大中至正無過不及大臣法官若或過爲爭執於酌處之命則反非所以對揚盛德之意也相與欽誦而退人之良知無甚異同明淵之忽地此疏豈非常情之外乎卽降處分俾卽出場斷不可已矣上曰雖今日欲爲出場自可有出場之道矣秉模曰廣開言路聖世美政也非有罔赦之干犯則未或以言而罪之是其意豈謂言言皆是誠恐罪其不是者則竝與是者而將有杜口之慮也近年以來以言獲罪久未疏釋者間多有之至如李安默疏中句語亦有箚着於臣身云而語有不審事沒指的故臣於其時不爲論辨且其被譴非由於臣而今於閱數歲之後適以是職登筵矣竊附前輩故事敢此仰達伏願深留聖意亟命宥還其他未蒙敍者亦竝收敍以光恢蕩之德區區之望也上曰卿心則可諒卿言難從矣出擧條上曰以言獲罪人中李義弼則猶有可恕而若李安默其時疏語雖未盡記而此乃論斥重臣之疏也予豈爲此重臣有此靳持平蓋出於爲世道深長慮也至於趙鎭井則得免反坐之律於渠幸耳何可擧論於收敍乎卿之重入鼎席先以李安默爲言者可見卿之度量而卿以箚着自已之事有此敷奏尙屬於私邊予則爲鎭世道不能允可者卽公也大凡私不勝公卿言不可聽施矣秉模曰臣之於李安默有何德之之事而如是懇懇乎此非私也乃朝廷之公議也本事又不大段未承兪音則臣之退歸賓廳羞見卿宰之面矣上曰卿言過矣前日金奉朝賀辭陛時以此人事不啻重言復言而予猶靳許則豈於卿言而卽施乎予於朴長卨亦已賜宥可以闊狹之事則闊狹無難而此則斷不可宥矣敎濟恭曰右相此言卿謂如何濟恭曰以自已有嫌之人登筵先奏者卽欲法古人之事也秉模曰此實公議之所在故臣果仰達而左相之言則歸臣於依倣古人之擧臣誠爲之慨然矣濟恭曰古訓曰見賢思齊依倣古人亦豈不好乎雖然臣亦率爾而發此言矣命書榻敎曰前大司憲李義弼敍用又命書榻敎曰政官牌招開政又命書榻敎曰當該政官政廳進去承旨竝從重推考上敎履喬曰何爲不進於懸吐所而入來乎命書傳敎曰玉堂番次苟艱在外及未肅拜內閣仕進人竝許遞前望單子入之待下批牌招推移入直又命書榻敎曰筵席附耳呫囁之狀極爲可駭副校理尹益烈先遞差後禁推上敎義榮曰司謁之所傳當書傳曰而外此則皆當以榻敎書出何不依此爲之每於傳敎榻敎不爲詳審書之乎上曰今日卽雩祀壇虔享之日而一年之雨暘豐歉係予之誠不誠故昨夜坐待壇享禮畢仍又行禮于眞殿今旣日晩諸宰如無緊關所奏姑爲退去以待後日登對可也濟恭等退出貞運進前奏李明淵事纔發端上曰大臣尙不得請之事何爲發端也此不過彌縫粧撰之計極爲無實矣仍命退貞運退出上曰初八日夏享大祭出宮初九日還宮時門路弘化門爲之出榻敎又命書榻敎曰今夜受誓戒明政門爲之仍命退承史以次退出